
Referat

privind aprobarea încheierii Protocolului de cooperare dintre Municipiul Timişoara şi Fundaţia Eurolink-Casa Europei 

La propunerea Fundaţiei Eurolink-Casa Europei, Municipiul Timişoara şi-a exprimat interesul de a se afilia la Platforma Comunităţilor Locale Riverane Dunării din România, precum şi de a participa la organizarea evenimentului de deschidere a unui Centru Zonal de Competititivitate şi Training SUERD la Timişoara.

Centrele Zonale de Competitivitate şi Training SUERD, care formează practic Platforma C.L.D.R – România, reprezintă noua reţea la nivel naţional care urmează să fie recipienţii fondurilor pentru implementarea SUERD în România şi vor constitui în acelasi timp interfaţa operaţională în raport cu organismele de gestiune de la Viena, Stuttgart şi Bruxelles, mai ales, dar şi cu coordonatorii celorlalte axe prioritare de intervenţie SUERD.

În acest context, Fundaţia Eurolink-Casa Europei ne-a trimis spre semnare Protocolul de cooperare anexat prezentului referat.
Chiar dacă Municipiul Timişoara nu are acces direct la Dunăre, are interes în susţinerea acestei colaborări datorită accesului indirect prin Canalul Navigabil Bega care face parte din sistemul Rhin-Main-Dunăre (coridorul de transport pan-european nr. VII care face posibilă legătura între Marea Nordului şi Marea Neagră), iar Primarul Municipiului Timişoara, D-nul Nicolae Robu, este şi “Ambasador Special al Regiunii Dunării din partea României”.

Protocolul menţionat stipulează doar interesele convergente ale părţilor, respectiv Municipiul Timişoara şi Fundaţia Eurolink, de a colabora prin derularea de activităţi comune  care să contribuie la transpunerea în practică a obiectivelor Strategiei U.E. pentru Regiunea Dunării. 

Întrucât Protocolul de cooperare reprezintă un cadru general de colaborare, propunem aprobarea încheierii acestuia, obligaţiile, angajamentele, competenţele şi responsabilităţile urmând a fi stabilite, ulterior, punctual pentru fiecare acţiune preconizată sau angajată de părţi. 
Pe de altă parte, Fundaţia Eurolink-Casa Europei propune organizarea unui eveniment în Timişoara. Evenimentul va fi sub forma unei sesiuni interactive cu întrebări şi răspunsuri, cu expunere de soluţii şi alternative şi cu susţinere explicită de idei şi proiecte, cu durata de o zi – o zi şi jumătate. Participanţii din grupul-ţintă vor fi 20-25 persoane cu  un interes specific de implicare în proiecte şi participarea la consorţii, de extindere a sferei de influenţă şi a celei de parteneri din alte zone din Macro Regiunea Dunării etc. Rezultat final va consta în: punerea bazelor Centrului Zonal de Competitivitate şi Training, demararea formării biroului de informare şi reprezentare, transmiterea ideilor de proiecte şi solicitările de parteneriat către Germania şi Viena, începerea acţiunii de lobby instituţional pentru susţinerea proiectelor zonale, începerea incubării ideilor/ proiectelor în context sub-regional şi internaţional cu termen-limită ferm.

Costurile pentru Municipiul Timişoara, conform estimărilor Fundaţiei Eurolink-Casa Europei,  sunt de 5500 lei plus cheltuielile ocazionate de găzduirea invitaţilor şi trainerilor.
Având în vedere cele mai sus menţionate, 

PROPUNEM:

· Aprobarea încheierii Protocolului de cooperare dintre Municipiul Timişoara şi Fundaţia Eurolink-Casa Europei, conform anexei.

